laion/Wikipedia-Exotic huggingface dataset:
On the Turning Away

„On the Turning Away“ — ინგლისური პროგრესული როკ-ჯგუფ პინკ ფლოიდის სიმღერა 1987 წლის ალბომიდან A Momentary Lapse of Reason. სიმღერაში საუბარია სიღარიბესა და დაჩაგვრაზე, ადამიანების გაჭირვებულებისათვის ზურგის შექცევის ტენდენციაზე, თუმცა პოზიტიური ტონი შემოაქვს სიტყვებს no more turning away... (აღარ შევაქცევთ ზურგს). დეივიდ გილმორი: ვფიქრობ, ეს სოციალური კომენტარია - ამის გარდა ვერაფერს ვიტყვი. გვქონდა კამათი იმის შესახებ, საჭირო იყო თუ არა, რომ უკანასკნელი სტროფი ქადაგების მსგავსი ყოფილიყო. ბოლოს მაინც შევთანხმდით. ენტონი მურმა, ჩემმა მეგობარმა, მოიფიქრა და დაწერა ტექსტის ნაწილი. როგორც კი წავიკითხე, ვუთხარი, რომ სწორედ ის იყო, რაც გვინდოდა. სინგლის გარეკანის ავტორია სტორმ თორგერსონი. ყველა გამოსახულ გმირს უკავია პატარა სარკე - როგორც თავად ალბომის გარეკანის პერსონაჟს (სარკე მას ხელში აქვს მხოლოდ ალბომის ბრიტანული გამოცემის შემთხვევაში). ამასთან, აშშ სინგლზე სარკეებში ასახულია ანარეკლები, მაგრამ ბრიტანულში ისინი არ არის. აშშ-ის წამყვანი როკის ჩარტში სინგლი პირველ ადგილზე მოხვდა. ბრიტანეთში იგი 55-ე ადგილს დასჯერდა. ნიდერლანდებში მას 47-ე პოზიცია ერგო, ხოლო ახალ ზელანდიაში - 34-ე. სპეციალურ გამოცემაში შეტანილია სამი პოსტერი - დეივიდ გილმორისა და ნიკ მეისონის გამოსახულებით, სიმღერის ტექსტით და ალბომის გარეკანზე გამოტანილი საწოლებიანი ფოტოსურათით. სიმღერა ცოცხლად სრულდებოდა ჯგუფის 1987-1989 წლების ტურნეში A Momentary Lapse of Reason. 1994 წლის ტურნეს მსვლელობისას იგი ასევე რამდენიმეჯერ შესრულდა. 2006 წელს იგი ერთადერთხელ შესრულდა დეივიდ გილმორის ტურნეს დროს, ვენეციაში 12 აგვისტოს გამართულ კონცერტზე. ჩანაწერი შეტანილია ალბომის Live in Gdańsk 5 დისკიან გამოცემაში. სიმღერის ოფიციალური მუსიკალური ვიდეო (რეჟ. ლოურენს ჯორდანი) აგებულია 1987 წელს ატლანტაში ჩატარებული კონცერტების ჩანაწერებზე, რომლებიც პროფესიონალური ჩანაწერის სახით არსებობს, მაგრამ ვრცელდება მხოლოდ ბუტლეგების სახით. ასეთივე სტილში არის გადაღებული მუსიკალური ვიდეოები „The Dogs of War“ და „One Slip“. ↑ სტრონგი, მარტინ ჩ. (2004). The Great Rock Discography, მეშვიდე, ედინბურგი: Canongate Books, გვ. 1177. ISBN 1-84195-551-5.  ↑ 2.0 2.1 მებეტი, ენდი (1995). The Complete Guide to the Music of Pink Floyd. ლონდონი: Omnibus Press. ISBN 0-7119-4301-X.
One Slip

„One Slip“ — ინგლისური პროგრესული როკ-ჯგუფ პინკ ფლოიდის სიმღერა 1987 წლის ალბომიდან A Momentary Lapse of Reason. ალბომმა სახელწოდება სწორედ ამ სიმღერის ტექსტიდან შეიძინა. დეივიდ გილმორი: ფილთან ერთად სამი სიმღერა დავწერე, მათი კოდური სახელწოდებებია Manz 1/2/3. ერთ-ერთი ალბომში შევიდა, დანარჩენი ორი დაუსრულებელი დარჩა. სიმღერის ერთ-ერთი სტრიქონი - „A momentary lapse of reason“ - იქცა თავად ალბომის სახელწოდებად. სიუჟეტურად ეს სიმღერა ეხება ისევ და ისევ ფრენის შიშს და არა ქალთან ურთიერთობას, როგორც ეს შეიძლება გეჩვენოთ. ჯონ კერინი: როდესაც დეივიდი სხვადასხვა ადამიანს იწვევს სხვადასხვა სიტუაციაში, მისი პიროვნების სხვადასხვა მხარე იხსნება. ფილ მანზანერასთან „One Slip“-ზე მუშაობისას ისეთი ტექსტი დაწერა, რომელსაც სხვა დროს ვერ დაწერდა. განგაში, რომელიც სიგნალიზაციამ ატეხა სტუდიაში, სპეციალურად ჩაიწერა - ხმის ინჟინერმა ენდი ჯექსონმა უბრალოდ არასწორი კოდი შეიყვანა სისტემაში, რომელმაც იმ წამსვე მოახდინა რეაგირება. სიმღერა სრულდებოდა 1987-1989 წლების ტურნეებში და რამდენიმეჯერ - 1994 წლის ტურნეს ფარგლებშიც. სიმღერის მუსიკალური ვიდეო გადაღებული იქნა ატლანტაში. ლოურენს ჯორდანის ეს ვიდეო შეიცავს საკონცერტო კადრებს და ნაწყვეტებს შავ-თეთრი დოკუმენტური მასალიდან, რომელიც ასახავს თვითმფრინავით ფრენის პროცესს. One Slip - 5:03 Terminal Frost - 6:19 One Slip - 5:03 Terminal Frost - 6:19 The Dogs Of War (საკონცერტო) - 7:25 ინფორმაცია საიტზე Discogs ↑ სტრონგი, მარტინ ჩ. (2004). The Great Rock Discography, მეშვიდე, ედინბურგი: Canongate Books, გვ. 1177. ISBN 1-84195-551-5.  ↑ მებეტი, ენდი (1995). The Complete Guide to the Music of Pink Floyd. ლონდონი: Omnibus Press. ISBN 0-7119-4301-X.
მიგ-3

მიქოიან-გურევიჩ მიგ-3 (რუს. Микоян и Гуревич МиГ-3) — მეორე მსოფლიო ომის დროინდელი საბჭოთა გამანადგურებელი. მიგ-3 წარმოადგენდა მიგ-1-ს გაუმჯობესებულ ვარიანტს. ამ მოდელში ყველა მისი წინამორბედის ნაკლი გამოსწორებულ იქნა.
აფხაზეთის ომი (1998)

აფხაზეთის ომი (1998) — სამხედრო კონფრონტაცია, რომელსაც ადგილი ჰქონდა გალის რაიონში, აფხაზ ჯარისკაცებსა და აჯანყებულ ქართულ არაფორმალურ შეიარაღებულ დაჯგუფებებს შორის („თეთრი ლეგიონი“ და „ტყის ძმები“). კონფლიქტმა 6 დღე გასტანა და ათი ათასობით ეთნიკური ქართველის გამოდევნა მოჰყვა გალის რაიონიდან. 1996 წელს გალის რაიონში ჩამოყალიბდა პარტიზანული დაჯგუფება „ტყის ძმები“, ხოლო მოგვიანებით – „თეთრი ლეგიონი“. აფხაზების მტკიცებით, 300 ქართველი პარტიზანი შეიჭრა გალის რაიონში და იქაურ მოსახლეობას, უმეტესად ქალებსა და ბავშვებს, ურჩია გასულიყვნენ რეგიონიდან, რადგან დიდი შანსი იყო, რომ ფართომასშტაბიანი ომი დაწყებულიყო. 18 მაისს, ქართულმა პარტიზანულმა დაჯგუფებებმა შეტევა მიიტანეს სოფელ რეპში განლაგბულ აფხაზურ მილიციის საგუშაგოზე. 17 აფხაზი მილიციელი მოკლულ იქნა. 20 მაისს, დაახლოებით 1,500 აფხაზი ჯარისკაცი, რუსული წარმოების T-55 და T-72 ტიპის ტანკებით, 122–მმ–იანი საარტილერიო დანადგარებით შევიდნენ გალის რაიონში. ქართველებმა, რომლებიც მხოლოდ ავტომატებით, ტყვიამფრქვევებითა და ყუმბარმტყორცნებით იყვნენ შეიარაღებულნი, პოზიციური ბრძოლები გაუმართეს აფხაზებს. მნიშვნელოვანი შეტაკებები მოხდა ხუმუშკურში, სიდაში, საბერიოსა და ზემო ბარღებში. 26 მაისს, აფხაზურმა ფორმირებებმა მთელი გალის რაიონი თავიანთ კონტროლს დაუქვემდებარა. 25 მაისს, გაგრაში საზავო მოლაპარაკებები გაიმართა ქართულ და აფხაზურ მხარეებს შორის. მოლაპარაკებებისას გადაწყდა, რომ 26 მაისის, დილის 6 საათიდან, გალის რაიონში ცეცხლი შეწყდებოდა, და ქართული და აფხაზური საჯარისო ფორმირებები ტერიტორიას დატოვებდნენ. მოლაპარაკებაზე ასევე გადაწყდა ის საკითხი, რომ გალის რაიონში განთავსდებოდნენ გაეროს დამკვირებლები. საქართველოს პროკურატურის მტკიცებით, შეიარაღებული დაპირისპირებებს შედეგად 6 ქართველი დაიკარგა, 35 მშვიდობიანი მოსახლე და 17 ჯარისკაცი დაიღუპა, 24 დაიჭრა და 56 ტყვედ ჩავარდა. ამის გარდა, 1,695 ქართული სახლი განადგურებულ იქნა. ხოლო აფხაზების მხარეს, 300 ჯარისკაცი დაიღუპა და რამდენიმე ათეული დაიჭრა. ↑ 1.0 1.1 1.2 1.3 http://www.cpirs.org.ge/Archive/AS_05_98.pdf ↑ 2.0 2.1 (ინგლისური) Ethnic conflict in Georgia, by Vicken Cheterian ↑ (ინგლისური) Slavic & East European Collections at UC Berkeley: Army & Society in Georgia
თეთრი ლეგიონი

თეთრი ლეგიონი — არაფორმალური შეიარაღებული დაჯგუფება, შედგებოდა ეთნიკური ქართველი მებრძოლებისგან, რომლებიც აფხაზეთში დარჩნენ საქართველოს რეგულარული არმიის აფხაზეთის ომში (1992-93) დამარცხების შემდეგ. ეს დაჯგუფება „ტყის ძმებთან“ ერთად, რომელიც ასევე არაფორმალური შეიარაღებული დაჯგუფება იყო აფხაზეთის ტერიტორიაზე, განაგრძობდნენ პარტიზანულ ბრძოლას აფხაზეთის ჯარებთან ცეცხლგამყოფი ზოლის გასწვრივ 1990-იან წლებში. „თეთრ ლეგიონს“ მეთაურობდა ზურაბ სამუშია. აფხაზეთის ომი (1998) აფხაზეთის შეიარაღებული კონფლიქტი (1992-93) ტყის ძმები ↑ 1.0 1.1 Georgia: The Threat of Attacks as a Diplomatic Tool, 11 November 2005[მკვდარი ბმული], Stratfor ↑ Other Group attacked Military target, 22 February 1997, Georgia MIPT Terrorism Knowledge Base ↑ Unknown Group attacked Utilities target, 15 January 1998, Georgia MIPT Terrorism Knowledge Base ↑ 4.0 4.1 Security deteriorates along the Abkhazia-Georgia ceasefire line, 6 September 2001 დაარქივებული 9 September 2001[Date mismatch] საიტზე Wayback Machine.Category:Webarchive-ის თარგის შეტყობინებები , Jane's Information Group
პომპიდუს ცენტრი (პარიზი)

პომპიდუს ცენტრი Centre Pompidou ჟორჟ პომპიდუს ხელოვნებისა და კულტურის ეროვნული ცენტრი (Centre national d'art et de culture Georges-Pompidou) (აშენდა 1971-77 წლებში) - მდებარე ბობურგის მოედანთან (ლე ჰალსა და მარეს უბნებთან), პარიზი. დიზაინი ეკუთვნის რენცო პიანოს, რიჩარდ როჯერსსა და ჯიანფრანკო ფრანჩინის. მასში მოთავსებულია საზოგადოებრივი ბიბლიოთეკა (Bibliothèque publique d'information) და თანამედროვე ხელოვნების ეროვნული მუზეუმი (Musée National d'Art Moderne). წარმოდგენილია მხატვრული მიმდინარეობები ფოვიზმი, კუბიზმი, სიურეალიზმი და აბსტრაქტული ექსპრესიონიზმი. მუზეუმში 50.000 ხელოვნების ნიმუშია დაცული (ფერწერული ტილოები, სკულპტურები, ნახაზები და ფოტოები) და მათგან მხოლოდ 2000-მდე ნამუშევარია სახალხოდ გამოფენილი. მისი მდებარეობის გამო ცენტრი ცნობილია აგრეთვე, როგორც ბობურგი. ცენტრის ბრუტალისტური არქიტექტურა შესაძლოა აღმაფრენის წყარო ყოფილიყო იმავე სახელწოდების ბორგის კუბისთვის. შენობის არქიტექტურა ძალიან გამორჩეულია: ზოგიერთი კრიტიკოსი მას “ქალაქის ცენტრში ჩადგმულ ნავთობგადამმუშავებელ ქარხანას” ამსგავსებს. მისი ძირითადი დამახასიათებელი თვისება გარე ფერადი მილსადენებია. ფერს გარკვეული მნიშვნელობა აქვს: ჰაერის კონდიციონირების მილები ლურჯია, წყლის გაყვანილობისა - მწვანე, ხოლო ელქტრობისა კი - ყვითელი. ესკალატორები წითელია. თეთრი მილები მიწისქვეშა ზონის ვენტილაციისთვისაა. პომპიდუს ცენტრის შენობის ჩონჩხის დამაკავშირებელი ლითონის სვეტებიც კი გარეთაა გამოტანილი. არქიტექტორის მიზანი იყო შენობის დამხმარე ელემენტების (ელექტრობა, წყალი, მისთ.) შენობის ჩონჩხის გარეთ გატანა იყო და შედეგად, შენობის “უკუღმა” მოტრიალება. ასეთი წყობა შენობის სასარგებლო ფართის მაქსიმალურად გამოყენების საშუალებას იძლევა, ანუ უფრო მეტი ადგილი რჩება ექსპონატთა გამოსაფენად. შენობის ამგვარი იდეა ეყრდნობოდა სედრიკ პრაისის “მხიარული სასახლის” პროექტს (1964). ცენტრს სახელი ჟორჟ პომპიდუს პატივსაცემად დაერქვა, რომელიც საფრანგეთის პრეზიდენტი იყო 1969-1974 წლბეში და დამთვალიერებელთათვის 1977 წლის 31 იანვარს გაიხსნა. ჟორჟ პომპიდუს მოედანი მუზეუმის წინ ცნობილია ქუჩის მსახიობთა (მიმიკოსთა და ჟუნგლიორთა) საყვარელ ადვილად. სახალხო ტრანსპორტი: მეტრო პომპიდუ, ლე ჰალი, საგარეუბნო მატარებელი შატელე-ლე-ჰალი. შენობაში განთავსებული Musée National d'Art Moderne - საფრანგეთის ეროვნული თანამედროვე ხელოვნების მუზეუმი მდებარეობს ცენტრის მეოთხე და მეხუთე სართულებზე. ორგანიზაციულად ის უკავშირდება აკუსტიკის/მუსიკის კვლევისა და კოორდინაციის ინსტიტუტს (IRCAM), რომელიც იქვე მდებარეობს. მუზეუმს მნიშვნელოვანი საერთაშორისო კოლექცია აქვს თანამედროვე ხელოვნების ავტორთაგან - კანდინსკი, მატისი, მირო, პიკასო და მისთ. აქ წარმოდგენილ ხელოვნების მიმდინარეობათა შორის არის ფოვიზმი, კუბიზმი, სიურრეალიზმი და აბსტრაქტული ექსპრესიონიზმი. მუზეუმში 50 000-მდე ხელოვნების ნიმუშია (მათ შორის ფეწერული ტილოები, ქანდაკებები, გრაფიკა და ფოტომასალა), რომელთა შორის 2000-მდე ნიმუში საგამოფენო დარბაზებშია წარმოდგენილი. ამავე შენობაში მდებარეობს ინდუსტრიული დიზაინის ცენტრი, რომელიც მოიცავს მე-20 საუკუნის არქიტექტურასა და დიზაინს. მუზეუმი პერიოდულად წარმოდგენილია დროებითი თემატური ექსპოზიციები. ვიკისაწყობში არის გვერდი თემაზე: პომპიდუს ცენტრი პომპიდუს ცენტრის ოფიციალური საიტი დაარქივებული 2008-07-27 საიტზე Wayback Machine. პომპიდუს ცენტრის ფოტოსურათები დაარქივებული 2003-10-26 საიტზე Wayback Machine.
არტემ მიქოიანი

არტემ ივანეს ძე მიქოიანი (დ. 5 აგვისტო [ ძვ. სტ. 23 ივლისი], 1905, სოფ, სანინი, ამჟამად ქ. ალავერდის შემადგენლობაში, სომხეთი — გ. 9 დეკემბერი, 1970, მოსკოვი, რუსეთი) — საბჭოთა ავიაკონსტრუქტორი, საკონსტრუქტორო ბიუროს გენერალური კონსტრუქტორი, სსრკ მეცნიერებათა აკადემიის აკადემიკოსი (1968), საინჟინრო-ტექნიკური სამსახურის გენერალ-პოლკოვნიკი, ორგზის სოციალისტური შრომის გმირი (1956, 1957). სკკპ წევრი 1925 წლიდან. წარმოშობით სომეხი. 1936 წელს დაამთავრა ნ. ჟუროვსკის სახელობის სამხედრო-საჰაერო საინჟინრო აკადემია. 1940 წლიდან იყო თვითმფრინავთმშენებლობის საცდელ-საკონსტრუქტორო ბიუროს მთავარი კონსტრუქტორი. 1940 წელს მიხეილ გურევიჩთან ერთად შექმნა ავიაგამანადგურებელი მიგ-1, რომელიც მოდიფიცირების შემდეგ (მიგ-3) გამოიყენეს მეორე მსოფლიო ომში (1941–1945). მიქოიანი სსრკ რეაქტიული ავიაციის შექმნის ერთ-ერთი პიონერია, ავტორია რამდენიმე ზებგერითი რეაქტიული ავიაგამანადგურებლისა. არტემ მიქოიანის კონსტრუქციის რეაქტიული თვითმფრინავით ე-266 დაამყარეს რამდენიმე მსოფლიო რეკორდი. სსრკ III-VIII მოწვევათა უმაღლესი საბჭოს დეპუტატი. სსრკ სახელმწიფო პრემია (1941, 1947, 1948, 1949, 1952, 1953). დაჯილდოებულია 6 ლენინის ორდენით, 4 სხვა ორდენითა და მედლებით. ქართული საბჭოთა ენციკლოპედია, ტ. 7, თბ., 1984. — გვ. 29.
ფორორაციდისებრნი

ფორორაციდისებრნი (ლათ. Phorusrhacidae) — ნამარხი, მორბენალი, უტროპო ფრინველებისა ოჯახი, რომლებიც კაინოზოურ ერაში (დაახლ. 62-2 მლნ. წლის წინ) სამხრეთ ამერიკის მოწინავე მტაცებელ არსებებს წარმოადგენდნენ. ნაშთები ცნობილია სამხრეთი და ჩრდილოეთი ამერიკის შუა პალეოცენური და გვიან პლიოცენური ნალექებიდან. სიმაღლეში აღწევდნენ 1-3 მეტრს. ფორორაციდისებრთა თანამედროვე შთამომავლებად მიიჩნეულია 0,8 მეტრი სიმაღლის სერიემები. Titanis walleri - ოჯახის ერთ-ერთი ყველაზე მასიური სახეობა ცნობილია ჩრდილო ამერიკის (ტეხასი, ფლორიდა) ნალექებიდან. ნაშთის აღმოჩენა მიუთითებს სამხრეთ ამერიკის ამ მტაცებლების ჩრდილოეთ კონტინენტზე გადასვლაზე დიდი ამერიკული მიგრაციის პერიოდში. თავდაპირველად მეცნიერები ვარაუდობდნენ, რომ Titanis walleri გადაშენდა ჩრდილო ამერიკაში ადამიანების გამოჩენის პერიოდში, თუმცა თანამედროვე დათარიღება ირწმუნება, რომ ამ სახეობამ ჯერ კიდევ 1,8, მლნ. წლის წინ შეწყვიტა არსებობა. პატაგონიაში 2006 წელს აღმოჩენილი სახეობის, Kelenken guillermoi–ის (შუა მიოცენური ნალექები. დაახლოებით 15 მლნ. წლის წინ) თავის ქალა დღემდე ნაპოვნ ფრინველთა ქალათაგან ყველაზე მასიურია. აღმოჩენილი იქნა 71 სმ. თითქმის დაუზიანებელი ფრინველის თავის ქალა 46 სმ სიგრძის ნისკარტით, რომელიც ფორმით წააგავდა თანამედროვე არწივის ნისკარტს. სავარაუდოდ ამ სახეობას ადვილად შეეძლო ძაღლის ოდენა ნადავლის გადაყლაპვა. აღსანიშნავია ისიც, რომ იმ დრომდე აღმოჩენილ სახეობებს სიმაღლეში მაქისმუმ 2-3 მეტრამდე უნდა მიეღწიათ, პატაგონიის ეგზემპლარი კი 3 მ სიმაღლის იყო. მეცნიერები ფიქრობენ, რომ ფორორაციდისებრნი დიდი მასის მიუხედავად საკმაოდ სწრაფად დარბოდნენ და შეეძლოთ 48 კმ/სთ სიჩქარის განვითარებაც კი. ფორორაციდისებრნი ცნობილნი არიან „ტერორის ფრინველების“ სახელით, რადგანაც ისინი წარმოადგენდნენ სამხრეთ ამერიკის იმ დროისათვის ყველაზე საშიშ მტაცებლებს (ხმალკბილა კატების გამოჩენამდე, რაც დაახლ. 2,5 მილ. წლის წინ მოხდა). ფორორაციდისებრთა პატარა და ზოგიერთი მასიური სახეობა სწრაფად მრბენი ფრინველები უნდა ყოფილიყვნენ. ჰუპერის მუზეუმი ტერორის ფრინველები: მასიურნი და სწრაფნი დაარქივებული 2008-05-11 საიტზე Wayback Machine. დარენ ნაიში: "ტერორის ფრინველები" დარენ ნაიში: ფორორაციდისებრნთა უკანასკნელი წარმომადგენელი დაარქივებული 2008-06-22 საიტზე Wayback Machine. შეიცავს ფორორაციდისებრნთა შესახებ სხვა სტატიების ბმულებს.   ფორორაციდისებრნი ▲ ▲ ▲ ▲ ▲
არარატის პროვინცია

არარატი (სომხ. Արարատ) — სომხეთის პროვინიცია (მარზი). დედაქალაქი არტაშატი. მას სახელი არარატის მთის მიხედვით ეწოდა. პროვინციას დასავლეთით თურქეთი, ხოლო სამხრეთით აზერბაიჯანის ნახჭევანის ავტონომიური რესპუბლიკა ესაზღვრება. მასში შედის ნახჭევანის კარკის ანკლავი, რომელიც სომხეთის კონტროლის ქვეშაა 1992 წელს ყარაბაღის ომის დროს დაკავების შემდეგ. რეგიონში მდებარეობს სომხეთის ორი ყოფილი დედაქალაქი (არტაშატი (არტახატა) და დვინი), ასევე ხორ ვირაპის მონასტერი, რომელიც სომხეთის საზღვრებში მდებარე უახლოესი ადგილია არატატის მთასთან და სადაც 13 წელი იყო დატყვევებული გრიგორი განმანათლებელი. არარატს ესაზღვრება შემდეგი მარზები: არმავირი - ჩრდილო-დასავლეთით კოტაიქი - ჩრდილოეთით გეღარქუნიქი - აღმოსავლეთით ვაიოცძორი - სამხრეთ-აღმოსავლეთით არარატი ასევე ესაზღვრება ერევანს (სამხრეთიდან), არმავირთან და კოტაიქთან ერთად. სომხეთის ადმინისტრაციული დაყოფა Официальный сайт დაარქივებული 2011-07-24 საიტზე Wayback Machine. (სომხური) Путеводитель (ინგლისური) Информация на сайте Министерства градостроительства Армении დაარქივებული 2016-03-04 საიტზე Wayback Machine. (ინგლისური)
შენ მხოლოდ ორჯერ ცოცხლობ

შენ მხოლოდ ორჯერ ცოცხლობ (1967) — მეხუთე ფილმი ჯეიმზ ბონდის შესახებ. ფილმი გადაღებულია იენ ფლემინგის რომანების გზის ავლით, იგი მხოლოდ ნაწილობრივ ეფუძნება 1964 წლის რომანს. ამ სერიაში, ბონდი გაგზავნილია იაპონიაში, მას შემდეგ რაც ამერიკული და რუსული ხომალდები იკარგება კოსმოსურ ორბიტაზე. ორივე ერი ერთმანეთს ემუქრება და აბრალებს ცივი ომის რეჟიმის დამყარების მცდელობას. ბონდი პირისპირ შეხვდება ტერორისტული ორგანიზაციის სპექტრი ხელმძღვანელ ერნსტ სტავრო ბლოფელდს, რომლის სახეც მანამდე ეკრანზე არასოდეს ჩანდა. აღმოჩნდება, რომ სპექტრი ცდილობს ორ რესპუბლიკას შორის გაუგებრობის ჩამოგდებას. მთავარი სტატია: შენ მხოლოდ ორჯერ ცოცხლობ (საუნდტრეკი). „შენ მხოლოდ ორჯერ ცოცხლობ“ — კინოფილმების ინტერნეტ-მონაცემთა ბაზა (ინგლისური) „შენ მხოლოდ ორჯერ ცოცხლობ“ — Allmovie-ზე „შენ მხოლოდ ორჯერ ცოცხლობ“ — Rotten Tomatoes „შენ მხოლოდ ორჯერ ცოცხლობ“ — Box Office Mojo-ზე ოფიციალური საიტი
მიგ-5

მიგ-5 იგივე ДИС-200 იყო ორძრავიანი, ერთადგილიანი გამანადგურებელი თვითმფრინავი ტაქტიკური ბომბდამშენების გასაცილებლად. შეიქმნა თვითმფრინავის მხოლოდ ორი მოდელი. 1942 წელს გამანადგურებელზე მუშაობა შეწყდა.
თანამედროვე ხელოვნების მუზეუმი (ნიუ-იორკი)

თანამედროვე ხელოვნების მუზეუმი (Museum of Modern Art - MoMA) მდებარეობს მიდთაუნ მანჰეტენზე, ნიუ-იორკში. მუზეუმი ხშირად მეტროპოლიტენის ხელოვნების მუზეუმის მოპაექრედ განიხილება. მომა თავდაპირველად დააპროექტა მოდერნისტმა არქიტექტორმა ედვარდ დურელ სტოუნმა და პირველად დამთვალიერებელთათვის გაიხსნა 1929 წლის 7 ნოემბერს. ითვლება რა თანამედროვე ხელოვნების ნიმუშთა საუკეთესო კოლექციად მსოფლიოში, მის მთავარ ღირსშესანიშნაობად ითვლება: ვინსენტ ვან გოგის “ვარსკვლავებიანი ღამე”, პაბლო პიკასოს “ავინიონის დიაცები” სალვადორ დალის “მეხსიერების ჟინიანობა”, პიტ მონდრიანის “ბროდვეის ბუგი-ვუგი”, კლოდ მონეს “წყლის ლილიების” ტრიპტიხი ანრი მატისის “ცეკვა” პოლ სეზანის “მობანავე” ფრიდა კალოს “ავტო-პორტრეტი მოკვეცილი თმით” აქვე ასევე იხილავთ წამყვანი ამერიკელი მხატვრების ჯექსონ პოლოკის, ჯასპერ ჯონსის, ედვარდ ჰოპერის, ენდი უორჰოლის, ჩაკ კლოზის და რალფ ბეკშის ნამუშევრებს. მომას მსოფლიოში სახელგანთქმული მხატრვული ფოტოგრაფიის კოლექცია აქვს. აქვეა ასევე მნიშვნელოვანი დიზაინის კოლქეციები, მათ შორის პოლ ლასცლოს ნამუშევრები. მომას მიდთაუნის შენობამ მნიშვნელოვანი რეკონსტრუქცია განიცადა 21-ე საუკუნის დასაწყისში. დაიხურა რა 2002 წლის 21 მაისს, 2004 წლის 20 ნოემბერს გაიხსნა იაპონელი არქიტექტორის იოშიო ტანიგუჩის განახლებული პროექტით. ამ პერიოდში მომას კოლექციის ნაწილი გამოფენილი იყო ყოფილ ჭიკარტების ქარხანაში ლონგ-აილენდ სიტიში, ქუინსში. მომას ხელახალ გახსნას მოსახლეობის უკმაყოფილება მოჰყვა შესვლის ფასის $12-დან $20-მდე გაზრდის გამო. ამგვარად მომა ნიუ-იორკში ყველაზე ძვირი მუზეუმია, თუმცა პარასკევს ნაშუადღევს 4 სთ-ის შემდეგ “გადაიხადეთ რამდენიც გსურთ” პოლიტიკა მოქმედებს და შესაძლებელია უფასოდ მოხვედრაც თუ რიგმა დღის ბოლომდე მოგიწიათ. ანრი რუსო, „მძინარე ბოშა“, 1897 ვინსენტ ვან გოგი, „ვარსკვლავებიანი ღამე“, 1889 პოლ გოგენი, „არეოის თესლი“, 1892 პიტ მონდრიანი, „ბროდვეის ბუგი ვუგი“, 1942–1943 ოფიციალური საიტი. მოდერნი: მომა დაარქივებული 2006-05-15 საიტზე Wayback Machine. .
Q (ბონდიანა)

Q — ჯეიმზ ბონდზე დაწერილი წიგნების და გადაღებული ფილმების პერსონაჟი. ისევე, როგორც მ, Q კოდური სახელია, სიტყვა Quartermaster-ის (კვარტერმაისტერი) შემოკლება. Q არის ბრიტანული საიდუმლო სამსახურის კვლევითი ცენტრის - Q Branch-ის ხელმძღვანელი. სწორედ ის აძლევს ბონდს საჭირო ტექნიკას. ითამაშა ყველა ფილმში, დაწყებული 2-დან ”რუსეთიდან სიყვარულით” (1963 წ.) და ”მსოფლიოც არ არის საკმარისი”-მდე (1999 წ.), რომელშიც Q წარადგენს თავის შემცვლელს, რომელსაც ბონდი ხუმრობით R-ს არქმევს (ინგლისურ ანბანში Q-ს მერე R მოდის). დესმონდი გარდაიცვალა 1999 წელს. ითამაშა ფილმებში მსოფლიოც არ არის საკმარისი მოკვდი სხვა დღეს მ (ბონდიანა) The Bond Informant: Q დაარქივებული 2012-02-18 საიტზე Wayback Machine.
მისი აღმატებულების საიდუმლო სამსახურში

მისი აღმატებულების საიდუმლო სამსახურში (ინგლ. On Her Majesty's Secret Service, 1969) — მეექვსე ფილმი ჯეიმზ ბონდის შესახებ. ფილმი გადაღებულია იენ ფლემინგის 1963 წლის რომანის მიხედვით. ბონდის თავგადასავლების მეექვსე ფილმი ყველა ფილმისგან გამოირჩევა იმით, რომ ჯორჯ ლეზენბი, ბონდის როლის შემსრულებელი, წარუმატებელ 007-ად ჩათვალეს და ეს მისი მონაწილეობით ბონდიანის ერთადერთი ნაწილია. სიუჟეტის მიხედვით, ბონდი კვლავ მიჰყვება ორგანიზაცია ბლობელდის ხელმძღვანელის, ბლოფელდის კვალს და თავს ამოჰყოფს პორტუგალიაში, სადაც მას შეუყვარდება ტერეზა დე ვესეზნო. ეს უკანასკნელი, ყველაფერთან ერთად, არის ცნობილი ბოროტმოქმედის, მარკ-ენგ დრაკოს ქალიშვილი. ბონდს იჭერენ დრაკოს დაცვის წევრები. მაგრამ დრაკო ბონდს სთავაზობს ასეთ გზას - ბონდი უნდა დაქორწინდეს ტერეზაზე, სანაცვლოდ კი იგი მიიღებს ინფორმაციას ბლოფელდზე. ტერეზა შეიტყობს მამის გეგმების შესახებ და მამას მოსთხოვს ყველა საიდუმლოს განხილვას, უპირობოდ. მიღებული ინფორმაციით ბონდი მოიძიებს ალპებში დამალულ საიდუმლო ლაბორატორიას, რომელიც კერძო კლინიკის სახეს ატარებს. იქ ბლოფელდი მუშაობს ვირუსის შექმნაზე, რომელიც მთელ კაცობრიობას გაანადგურებს. ბონდი ამ ლაბორატორიაში გენეალოგისტის სახით შეაღწევს, იმ მიზეზით, რომ მან უნდა დაამტკიცოს ბლოფელდის საგრაფო წარმოშობა. მი6-დან ცნობილი ხდება, რომ პრემიერ-მინისტრმა გადაწყვიტა, გამოსასყიდი გადასცეს ბლოფელდს, იმის მაგივრად რომ გაანადგუროს იგი. მაშინ ბონდი ანადგურებს ბლოფელდის ლაბორატორიას. ბლოფელდი კვლავ გარბის. ფილმის დასასრულს ტერეზა და ჯეიმზი ქორწინდებიან. ბლოფელდი და მისი თანაშემწე გზად ავტომანქანით მისდევენ ახლადდაქორწინებულებს, ესვრიან და კლავენ ტერეზას. ეს არის ბონდიანის ერთადერთი ფილმი, რომლის რეჟისორიც პიტერ ჰანტია - იგი მანამდე ყველა ფილმის მონტაჟზე მუშაობდა. მიუხედავად იმისა, რომ ფილმი არ იყო ისეთი გავლენიანი, როგორც ყველა წინა სერია, მსოფლიო მასშტაბით მან შემქმნელებს მოუტანა 87 მილიონი დოლარი და საკმაოდ პოზიტიური შეფასებები. მთავარი სტატია: მისი აღმატებულების საიდუმლო სამსახურში (საუნდტრეკი). „მისი აღმატებულების საიდუმლო სამსახურში“ — კინოფილმების ინტერნეტ-მონაცემთა ბაზა (ინგლისური) „მისი აღმატებულების საიდუმლო სამსახურში“ — Allmovie-ზე „მისი აღმატებულების საიდუმლო სამსახურში“ — Rotten Tomatoes „მისი აღმატებულების საიდუმლო სამსახურში“ — Box Office Mojo-ზე ფოტოები შვეიცარიაში გადაღებებიდან დაარქივებული 2010-07-22 საიტზე Wayback Machine. გადასაღები ადგილები დაარქივებული 2013-11-11 საიტზე Wayback Machine.
ალმასები სამუდამოდ

ალმასები სამუდამოდ (1971) — მეშვიდე ფილმი ჯეიმზ ბონდის შესახებ. ფილმი გადაღებულია იენ ფლემინგის 1956 წლის რომანის მიხედვით. ამ სერიაში ჯეიმზ ბონდი კვლავ ეძებს ერნსტ სტავრო ბლოფელდს, ამჯერად - მეუღლის მოკვლის გამო შურის საძიებლად. იგი პოულობს ბლოფელდის ლაბორატორიას, თავად ბლოფელდს კი აგდებს ადუღებულ სითხეში. მაგრამ აღმოჩნდება, რომ ეს ერნსტის ორეულია. მ აძლევს ბონდს დავალებას, გამოიძიოს სამხრეთ აფრიკიდან გატაცებული ალმასების საქმე. ამ გამოძიებისას ბონდი მოხვდება ამსტერდამში, სადაც გაიცნობს ვინმე ტიფანი კეისს. აშშ-ში გამგზავრებულ წყვილს ეხმარება ფელიქს ლეითერი. ბონდი აღმოაჩენს, რომ ალმასების საქმის უკან კვლავ ბლოფელდი იმალება, რომელიც მათი მეშვეობით აპირებს კოსმიური ლაზერის სიმძლავრის მომატებას, რათა გაანადგუროს ყველა ატომური რაკეტა და წყალქვეშა ნავი. ბლოფელდი თითქმის კუთხეშია მიმწყვდეული, მაგრამ კვლავ შესძლებს გაქცევას. მთავარი სტატია: ალმასები სამუდამოდ (საუნდტრეკი). „ალმასები სამუდამოდ“ — კინოფილმების ინტერნეტ-მონაცემთა ბაზა (ინგლისური) „ალმასები სამუდამოდ“ — Allmovie-ზე „ალმასები სამუდამოდ“ — Rotten Tomatoes „ალმასები სამუდამოდ“ — Box Office Mojo-ზე ოფიციალური საიტი
აჰასფერის სინდრომი

აჰასფერის სინდრომი (იგივე აღასფერის სინდრომი) ახასიათებს ტოქსიკომანიასა და ნარკომანიას. სინდრომი არ წარმოადგენს ორგანოპათოლოგიას და მასში თავმოყრილია მენტალური აშლილობის ნიშნები: პაციენტი გამუდმებით მიმართავს სხვადასხვა სამედიცინო დაწესებულებას, დადის საავადმყოფოდან საავადმყოფოში, ექიმიდან ექიმთან, თხზავს ანამნეზის დრამატულ სურათებს, ხშირად მიმართავს თვითდაზიანებას, ოღონდაც დაარწმუნოს მკურნალი მისი ჰოსპიტალიზაციის აუცილებლობაში და დაიკაყოფილოს ამა თუ იმ მედიკამენტის მიღების მოთხოვნილება, თუნდაც ქირურგიული ოპერაცია გაუკეთონ. სინდრომის ეპონიმია აჰასფერი (ლათ. Ahasverus), შუასაუკუნეების ქრისტიანული ლეგენდის პერსონაჟი. ლეგენდა მოგვითხრობს აჰასფერზე, რომელსაც ღმერთმა მიუსაჯა მარადიული ლტოლვილობა, რადგან მან არ მისცა იესო ქრისტეს დასვენების საშუალება ჯვარცმის წინ. აჰასფერის სინდრომი - Ahasuerus' Syndrome - პირველად აღწერა ექიმმა პაულ ვინგეითმა (Paul Wingate) 1951 წ. აჰასფერის სინდრომის სხვა ვარიანტებია: ბარონ მიუნჰაუზენის სინდრომი, მიუნჰაუზენის რეაქცია. თვითდაზიანება ახასიათებს სხვა სინდრომებსაც ვან გოგის სინდრომი გ.ბახტაძე; ა.გიგაური; გ.ბახტაძე; თერაპიული ლექსიკონი - ”საქართველო”, თბილისი 1991 Paul Wingate, J.Lancet, 1951 I:412-413
სტენდალის სინდრომი

სტენდალის სინდრომი (ასევე ფლორენციის სინდრომი) — ფსიქოსომატური აშლილობა, რომლისთვისაც დამახასიათებელია გულისცემის აჩქარება, თავბრუსხვევა და ჰალუცინაცია, იშვიათად გულის წასვლითაც, როდესაც ადამიანი ხელოვნების ზემოქმედების არეში ხვდება ან ადგილას, სადაც ხელოვნების ნიმუშების დიდი რაოდენობაა თავმოყრილი. სინდრომს სახელი დაერქვა XIX ს. ფრანგი მწერლის, სტენდალის პატივსაცემად, რომელმაც წიგნში "ნეაპოლი და ფლორენცია: მოგზაურობა მილანიდან რეჯიოში" აღწერა საკუთარი მდგომარეობა 1817 წელს ფლორენციაში ყოფნისას. მიუხედავად ამგვარი სახის შეტევების მრავალჯერადი აღწერისა იმ ხალხის მიერ, რომლებიც ფლორენციის უფიცის გალერეას სტუმრობდნენ, სინდრომი მხოლოდ 1979 წელს განსაზღვრა იტალიელმა ფსიქიატრმა გრაციელა მაგერინიმ, რომელმაც ფლორენციის ტურისტებს შორის 100-ზე მეტი მსგავსი შემთხვევა შეისწავლა. ხოლო ამგვარი დიაგნოზი პირველად 1982 წელს დასვეს. ამ ტერმინს ასევე ხშირად იყენებენ რომანტიზმის პერიოდის მუსიკის მსმენელთა რეაქციის აღწერისას. (იტალიური) Graziella Magherini. La Sindrome di Stendhal. Firenze, Ponte Alle Grazie, 1989. [1] დაარქივებული 2009-05-05 საიტზე Wayback Machine. გ.ბახტაძე; ა.გიგაური; გ.ბახტაძე; თერაპიული ლექსიკონი - ”საქართველო”, თბილისი 1991 იერუსალიმის სინდრომი პარიზის სინდრომი სტოკჰოლმის სინდრომი ლიმას სინდრომი